પરમ પૂજ્ય મહંતસ્વામી મહારાજના આગમન નિમિત્તે તેમજ તેમને ભક્તિઅર્ધ્ય અર્પણ કરવા યુવાનોએ વિશિષ્ટ તપ વ્રત કર્યા હતા. જેમાં અનેક યુવકોએ ૧૧ દિવસના લીક્વીડ ઉપવાસ તેમજ ૯૮ કલાકના નિર્જળા ઉપવાસ પણ કર્યા હતા. મહિલા હરિભક્તો દ્વારા પણ તપ-વ્રત રૂપી ભક્તિ અર્પણ કરવામાં આવી, જેમાં મહિલાઓ પદયાત્રામાં જોડાયા હતા તથા પ્રદક્ષિણા-દંડવત રૂપી ભક્તિ અર્પણ કરી હતી. તપ-વ્રત ઉપરાંત ભક્તિ અને આદ્યાત્મિક જ્ઞાનના પોષણરૂપી પારાયણો યોજવામાં આવી હતી, જેમાં ૫૦૦થી વધુ મહિલા હરિભક્તો જોડાયા હતા. આ પારાયણમાં સ્વામિનારાયણ સંપ્રદાયના વચનામૃત, સ્વામીની વાતો, અને પુરુષોત્તમ બોલ્યા પ્રીતે જેવા ગ્રંથોનું પઠન કરવામાં આવ્યું હતું. આ રીતે ગુરુહરિ મહંતસ્વામી મહારાજના આગમનને વધાવવા મહિલા હરિભક્તોએ તપ-વ્રત અને જ્ઞાનરૂપી વિશિષ્ટ ભક્તિઅર્ઘ્ય અર્પણ કર્યું હતું.